وورغو سؤزون آهنگدار تلفظ اولونماسیندا و معنانین معینلشدیریلمه سینده مهم رول اویناییر. بعضی استثنالاری نظره آلماساق، آذربایجان دیلینده و اونون دیالکتلرینده وورغونون یئری ثابتدیر، یعنی همیشه سؤزون آخرینجی هجاسینین صایتی اوزرینه دوشور. تبریز دیالئکتینده ده وورغو ایله باغلی بیر سیرا فرقلنمه لر باش وئریر. بو دا دیالئکتین اؤزونه مخصوص تلفظ خصوصیتلرینه مالیک اولدوغونو گؤستریر.
١. بعضی سؤزلرده وورغو سونونجو صایتین دئییل، بیرینجی هجانین صایتی اوزرینه دوشور. یاخچی، انجیل، بالیخ..
٢. بیر سیرا مرکب سؤزلرده وورغو بیرینجی صایتی اوزرینه دوشور. مثلا: قینانا، قیناتا، قره یارا، قیرخ یاشار (بیبرین بیر نوعو)، آغیز آجیسی(هلوانین بیر نوعو )، اؤزی قاشدی(قوش آدی )، قییشدیدی (اویون آدی).
٣. ایکینجی شخص منصوبیت شکیلچیلی اسملرین یؤنلوک و تاثیرلیک حاللاریندا وورغو بیرینجی هجایا دوشور. مثلا: قاشووا، اوغلووا، قیزووا، ایتووه، قاشیوی، نه نه وی..
٤. قوشالاشان صامتلی سؤزلرده وورغو اونلاردان اولکی صایتین اوزرینه دوشور: کسسخ، ، اوتتوز، قاررانقوش، قیسسا..
۵. امر شکلینین ایکینجی شخص وورغو تکینده سؤزون بیرینجی هجاسینا دوشور. مثلا: دانیش، گئتگینن، باخگینن، ایته له...
۶. ایندیکی زامانین ایکینجی شخص تکینده وورغو سؤزون بیرینجی هجاسینا دوشور. مثلا: بولوسن، به یه نیسن، ایچیسن، گؤروسن..
۷. ایندیکی و غیری- قطعی گلجک زامانلارین اوچونجو شخص جمعینده وورغو سؤزون بیرینجی هجاسینا دوشور. مثلا: قویاللا، یازاللا، سایاللا..
٨.قطعی گلجک زامانین –آجاق، -اجک شکیلچیسی ده وورغو قبول ائتمیر. مثلا: قالاجاق// قالجاق، قویجاق، یاتاجاق، چاتاجاق "یوکله مک"، گوله جاق، گوپسه یه جاق "ییخماخ".
٩. فعلین شرط شکلینده وورغو – سا، سه شکیلچیسیندن اولکی صایتین اوزرینه دوشور. مثلا: گؤزله سام، چیخارساخ، توخداسوز، آجالسا "آجسا" ،جورلشسه...
١٠. فعلین شرط شکلینین مرکب فورماسیندا وورغو –سه شکیلچیسینین اوزرینه دوشور. مثلا: ساحلاسئیدیم، ساحلاسئیدوز، ساحلاسئیدیلا..
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab